Folketing
2000-01-19

Statsministerens svar her til mig senest er jo ikke i overensstemmelse med virkeligheden. Det er jo ikke sådan, at vi skal se på en telefax eller en e-mail fra Frankfurt, at nu skal vi sætte renten op eller ned. Renten blev jo sat op - jeg tror det var i november - fra Den Europæiske Centralbanks side, jeg tror det var med ½ pct., og Danmarks Nationalbank besluttede at følge med, men med noget mindre. Vi har altså et vist spillerum i rentepolitikken, og den mulighed valgte man fra Nationalbankens side af hensyn til dansk økonomi at benytte sig af. Vil statsministeren ikke medgive, at den har man ikke, hvis man afskaffer kronen, nedlægger Nationalbanken og underkaster sig fællesbeslutninger fra Frankfurt? Så den anden del: Når man afskaffer kronen, som statsministeren vil, så har man overhovedet ikke muligheden fremover for at ændre på kronens kurs over for den halvdel af vores samhandelspartnere, som i øjeblikket udgøres af euro-området, og derved fraskriver man sig også nogle muligheder for at handle på egne vilkår, sådan som statsministeren i sin nytårstale sagde at vi sandelig skulle gøre.